b'\n_START_ARTICLE_\nTallinna Pol\xc3\xbctehnilise Instituudi ehitusteaduskond\n_START_PARAGRAPH_\nTallinna Pol\xc3\xbctehnilise Instituudi ehitusteaduskond oli Tallinna Pol\xc3\xbctehnilise Instituudi akadeemiline struktuuri\xc3\xbcksus (teaduskond) aastatel 1947\xe2\x80\x931989._NEWLINE_Teaduskonna eelk\xc3\xa4ijaks oli Tallinna Pol\xc3\xbctehnilise Instituudi ehitus-mehaanikateaduskond, mis 1947. aastal reorganiseeriti kaheks iseseisvateks teaduskonnaks \xe2\x80\x93 ehitusteaduskonnaks ja mehaanikateaduskonnaks. _NEWLINE_P\xc3\xa4rast TPI \xc3\xbcmbernimetamist Tallinna Tehnika\xc3\xbclikooliks (TT\xc3\x9c) 1989. aastal j\xc3\xa4tkas ehitusteaduskond Tallinna Tehnika\xc3\xbclikooli ehitusteaduskonnana.\n_START_SECTION_\nErialad\n_START_PARAGRAPH_\nKuni 1947. aastani valmistati TPI-s ehitusspetsialiste ette kolmel erialal: t\xc3\xb6\xc3\xb6stus- ja tsiviilehitus, teedeehitus ja arhitektuur. 1947. aastal lisandus h\xc3\xbcdrotehniliste ehitiste eriala. Sellel erialal oli kaks haru: sadamad ja paisud._NEWLINE_1950. aastal l\xc3\xb5petati arhitektuuri\xc3\xbcli\xc3\xb5pilaste vastuv\xc3\xb5tt seoses Eesti NSV Riikliku Kunstiinstituudi asutamisega. H\xc3\xbcdrotehnikainseneride ettevalmistamine omakorda l\xc3\xb5ppes 1955. aastal seoses h\xc3\xbcdroelektrijaamade osat\xc3\xa4htsuse v\xc3\xa4henemisega vabariigis.\n_START_SECTION_\nAspirantuur\n_START_PARAGRAPH_\nAspirantuur loodi ehitusteaduskonnas 1947. aastal. Esimeseks juhendajaks oli professor Ottomar Maddison. 1950.\xe2\x80\x931960. aastatel tegutsesid aspirantide juhendamisega professorid Heinrich Laul ja Leo J\xc3\xbcrgenson ning dotsendid Richard Ambros, Verner Kikas, Lev Narets ja Leo Tepaks. 1980. aastatel juhendas aspirante k\xc3\xbcmmekond teaduskonna juhtivat \xc3\xb5ppej\xc3\xb5udu. _NEWLINE_Esimesed aspirandid TPI-s olid Leonid Allikas ja Enno Soonurm, hilisemad ehitusteaduskonna \xc3\xb5ppej\xc3\xb5ud.\n_START_SECTION_\n\xc3\x95ppekirjanduse loomine\n_START_PARAGRAPH_\nAastatel 1949\xe2\x80\x931985 ilmus teaduskonna \xc3\xb5ppej\xc3\xb5ududelt 20 originaal\xc3\xb5pikut. Sari \xc3\xb5pikuid anti v\xc3\xa4lja ehituskonstruktsioonide alalt, mille eest nende autoreile (Heinrich Laul, Johannes Aare, Leonid Allikas, Valdek Kulbach ja Valter Raidna) anti 1970. aastal N\xc3\xb5ukogude Eesti preemia.'